Ikke en eneste gang ringede den 37-årige mand, der er tiltalt for drabet på Mia Skadhauge Stevn, 112, selvom han i byretten i Aalborg har forklaret, at Mia Skadhauge Stevn tog et voldsomt fald i et skovområde ved Hammer Bakker. Faldet var ifølge den tiltalte så voldsomt, at Mia Skadhauge Stevn ikke kunne sættes på bilens passagersæde på grund af smerter, så han lagde hende i bilens bagagerum, hvor hun tiltagende fik det dårligere. Flere gange havde han mulighed for at ringe efter hjælp, men på flere spørgsmål fra specialanklager Mette Bendix forklarede han, at han vurderede, at han selv kunne komme til sygehuset hurtigere. - Jeg føler stadig, at jeg har kontrol over hende, og jeg kan køre hurtigere, end ambulancen ville kunne nå at komme, forklarede den tiltalte i retten. Mærkede ingen puls Mens den tiltalte kører fra området ved Hammer Bakker med Mia Skadhauge Stevn i bagagerummet, fortæller han, at han undervejs holder kontakt med hende. - Da vi kommer tættere på kirken (Hammer Kirke, red.) kan jeg ikke komme i kontakt med hende mere, og jeg prøver i stedet at tage hendes hånd og siger, at hvis hun kan høre mig, så skal hun trykke mig i hånden, og det gør hun. Det gør, at jeg stadig tænker, at der er håb, og så kommer vi længere op mod kirken. - Jeg husker ikke, om vi er forbi kirkens parkeringsarealer, så holder det op med, at hun giver besked med et tryk, og så er hun helt ukontaktbar, forklarer den tiltalte, mens han flere gange måtte stoppe op i sine sætninger og begynde forfra, fordi han græd under forklaringen. Den tiltalte forklarede i retten, at han kort tid efter mærkede, om Mia Skadhauge Stevn havde puls, men på trods af flere forsøg kunne han ikke mærke nogen puls. Alligevel ringede han ikke efter hjælp, og han forsøgte heller ikke at genoplive Mia Skadhauge Stevn. - Det forsøgte jeg ikke. Jeg følte, at det ville gøre ondt værre, forklarede den tiltalte. Kørte mod sit hjem og ikke sygehuset I stedet valgte han at køre videre. I retten forklarede han, at han fortsat havde tænkt sig at køre mod sygehuset i Aalborg, men da han kommer til et kryds, hvor han kan køre mod venstre og sygehuset eller mod højre og retning mod hans hjem i Flauenskjold, drejede han mod hjemmet i Flauenskjold. - Jeg blev rigtig bange og følte mig magtesløs, forklarede den tiltalte. Hvad blev du bange for? , spurgte anklageren. - Hvad der skulle ske, og hvad der var sket. Jeg kunne ikke forstå det, svarede den tiltalte. Hvorfor kører du mod dig selv og ikke sygehuset? , spurgte anklageren. - Jeg kunne ikke tænke fornuftige tanker. Jeg valgte ikke det logiske valg, jeg kørte bare hjemad, svarede den tiltalte. "Havde du slået hende ihjel?" På vejen hjem mod huset i Flauenskjold begynder den tiltalte at blive bange for, om han kunne få skylden for, hvad der efter hans mening skete med Mia Skadhauge Stevn, forklarede han i byretten. Anklageren spørger flere gange den tiltalte, om han var mest urolig for ham selv eller Mia Skadhauge Stevn, der lå livløs i den tiltaltes bil. Man kan ikke se, at du prøver at køre hende mod Aalborg, og du ringer ikke 112, og du prøver ikke at give genoplive hende - prøvede du på noget tidspunkt at hjælpe hende? , spurgte anklageren. - Ja, svarede den tiltalte. Havde du slået hende ihjel og prøvede at skjule hendes spor? - Nej, svarede den tiltalte prompte. Du hjælper hende ikke , sagde anklageren. - Jeg giver hende psykisk førstehjælp, svarede den tiltalte. Det er ikke for at skjule dine spor? , spurgte anklageren igen. - Nej, svarede den tiltalte igen. Er du sikker? , spurgte anklageren insisterende. - Det er jeg helt sikker på, svarede den tiltalte.
Den 37-årige mand, der er tiltalt for drabet på Mia Skadhauge Stevn, forklarer, at hun døde efter et fald.